1. ปัจจัยความเสี่ยง

ธุรกิจการให้บริการด้านการท่องเที่ยวที่บริษัทฯ และบริษัทย่อยคือบริษัท ภูเก็ตแฟนตาซี จำกัด
ดำเนินอยู่เป็นธุรกิจที่ขึ้นอยู่กับสภาวะการขยายตัวทางเศรษฐกิจและการท่องเที่ยวของประเทศโดยตรง
บริษัทฯ และบริษัทย่อยอาจจะมีความเสี่ยงในการดำเนินธุรกิจ ได้แก่
ความเสี่ยงจากสภาวะเศรษฐกิจและการท่องเที่ยว ความเสี่ยงทางด้านการเงิน
ความเสี่ยงจากสินทรัพย์ประเภทสัตว์เลี้ยง และความเสี่ยงจากการจัดการเทคนิคการแสดง
ซึ่งบริษัททั้งสองมีแนวทางในการจัดการกับความเสี่ยงแต่ละประเภทดังนี้

(1) ความเสี่ยงจากสภาวะเศรษฐกิจและอุตสาหกรรมการท่องเที่ยว

ธุรกิจการท่องเที่ยวเป็นธุรกิจที่ขึ้นอยู่กับสภาวะเศรษฐกิจทั้งจากภายในประเทศและของต่างประเทศ
การที่เศรษฐกิจภายในประเทศถดถอยลง ทำให้ประชาชนทั่วไปมีรายได้และอำนาจซื้อลดลง
ความสามารถในการใช้จ่ายในด้านต่างๆ จึงลดลงตามไปด้วย
ซึ่งมีผลกระทบต่อการดำเนินงานของบริษัทฯ และบริษัทย่อย
ส่วนสภาวะเศรษฐกิจของต่างประเทศโดยเฉพาะในภูมิภาคใกล้กับประเทศไทยนั้น
ก็มีผลกระทบต่อจำนวนนักท่องเที่ยวที่จะเดินทางเข้ามาท่องเที่ยวในประเทศไทยเช่นกัน
นักท่องเที่ยวเหล่านี้เป็นกลุ่มลูกค้าเป้าหมายของบริษัทฯ และบริษัทย่อยด้วย
อย่างไรก็ตามบริษัททั้งสองมีนโยบายที่จะลดความเสี่ยงในด้านนี้
โดยการกระจายกลุ่มลูกค้าเป้าหมายไปยังกลุ่มต่างๆ อย่างทั่วถึง
โดยมิได้พึ่งพารายได้จากกลุ่มใดกลุ่มหนึ่งโดยเฉพาะ

(2) ความเสี่ยงทางด้านการเงิน

การดำเนินงานของบริษัทฯ และบริษัทย่อยจำเป็นต้องมีการลงทุนในสินทรัพย์ถาวร เช่น ที่ดิน
สิ่งปลูกสร้างประเภทต่างๆ การสร้างสรรค์การแสดงแต่ละชุด เป็นต้น นอกจากนี้ ในส่วนของบริษัทฯ
เองยังต้องมีการลงทุนในการซื้อสัตว์หลายชนิด ทั้งที่ใช้ในการแสดงและไม่ใช้ในการแสดง ฉะนั้น
ในการลงทุนในเรื่องเหล่านี้ บริษัทฯ และบริษัทย่อยจะต้องมั่นใจว่า
การลงทุนจะต้องประสบความสำเร็จทางการตลาดเป็นอย่างดี
และมีระยะเวลาคืนทุนในระยะที่ไม่นานเกินไป นอกจากนั้น บริษัทฯ
และบริษัทย่อยได้มีนโยบายการใช้เงินอย่างรอบคอบ
โดยได้มีการศึกษาลู่ทางการลงทุนอย่างเป็นขั้นตอน ในการจัดหาแหล่งเงินทุนนั้น บริษัทฯ
และบริษัทย่อยได้พยายามจะใช้เงินทุนจากส่วนของผู้ถือหุ้นเป็นส่วนสำคัญแทนการกู้ยืมจากสถาบันการเงิน
เพื่อลดความเสี่ยงทางด้านการเงินและลดต้นทุนด้านการเงินลง

อย่างไรก็ตาม ในช่วงปี 2539-2540 บริษัทฯ
ได้กู้ยืมเงินจากธนาคารในประเทศแห่งหนึ่งตามวงเงินสินเชื่อที่ได้รับจำนวน 1,300 ล้านบาท
เพื่อลงทุนในการก่อสร้างสิ่งปลูกสร้าง และสร้างการแสดงเพิ่มเติมภายในบริษัทฯ เป็นจำนวน 400
ล้านบาท เพื่อใช้เป็นเงินลงทุนในทุนจดทะเบียนของบริษัทย่อยจำนวน 500 ล้านบาท
และเพื่อให้บริษัทย่อยกู้ยืมต่อจำนวน 400 ล้านบาท โดยสัญญาเงินกู้จำนวนดังกล่าว
มีระยะเวลาการปลอดการชำระคืนเงินต้น 2 ปี และจะต้องชำระคืนเงินต้นตั้งแต่ปี 2541
เป็นต้นไปเป็นเวลา 5 ปี
เงินกู้ยืมดังกล่าวค้ำประกันโดยการจดจำนองที่ดินและสิ่งปลูกสร้างของบริษัทฯ
แต่จากภาวะวิกฤตเศรษฐกิจที่เกิดขึ้นตั้งแต่ปี 2540 เป็นต้นมา ส่งผลให้กำลังซื้อของประชาชนลดลง
รายได้ของบริษัทฯ ได้ลดลงจาก 515.5 ล้านบาทในปี 2540 เหลือ 359.7 ล้านบาทในปี 2542
หรือลดลงประมาณร้อยละ 30 ทำให้บริษัทฯ ขาดเงินหมุนเวียนที่จะชำระดอกเบี้ย
และจ่ายคืนเงินต้นให้แก่ธนาคาร

เมื่อเดือนมีนาคม 2543 บริษัทฯ ได้เจรจาปรับปรุงโครงสร้างหนี้จำนวนดังกล่าวกับธนาคาร
โดยบริษัทฯ ได้รับการขยายเวลาปลอดการชำระคืนเงินต้นออกไปจนถึงเดือนมิถุนายน 2545
และได้รับการขยายระยะเวลาชำระคืนเงินต้นและดอกเบี้ยก่อนการปรับปรุงโครงสร้างหนี้ที่ค้างชำระออกไปเป็นเวลา
7 ปี (จนถึงเดือนมิถุนายน 2552) ซึ่งจะช่วยให้บริษัทฯ มีสภาพคล่องทางการเงินมากขึ้น
นอกจากนั้น ในสัญญาปรับปรุงโครงสร้างหนี้กับธนาคารดังกล่าว บริษัทฯ
ยังได้รับการปรับลดอัตราดอกเบี้ยลงจากอัตราสูงสุดของการผิดนัดชำระหนี้
เหลือในอัตราดอกเบี้ยเงินกู้ขั้นต่ำที่ธนาคารคิดจากลูกค้าที่ดี (MLR) บวกอีกร้อยละ 0.25 ต่อปี
ซึ่งทำให้ดอกเบี้ยจ่ายของบริษัทฯ และบริษัทย่อยลดลง แต่บริษัทฯ
และบริษัทย่อยก็ยังอาจจะมีความเสี่ยงจากอัตราดอกเบี้ยที่ปรับตัวตามสภาพของตลาดเงินได้

ในส่วนของเงินกู้ยืมที่บริษัทย่อยได้กู้ยืมจากบริษัทเงินทุนหลักทรัพย์ในประเทศแห่งหนึ่ง
ซึ่งต่อมาได้ถูกระงับการดำเนินกิจการและได้รวมกิจการใหม่ในนามของ บมจ.ไทยธนาคาร
ที่มีจำนวนประมาณ 874.4 ล้านบาทนั้น
วงเงินกู้ดังกล่าวได้รับการค้ำประกันโดยการจำนองที่ดินของบริษัทย่อย
รวมทั้งสิ่งปลูกสร้างที่มีอยู่และที่จะมีขึ้นในอนาคต นอกจากนี้ยังได้รับการค้ำประกันโดยบริษัท
ซาฟารีเวิลด์ จำกัด (มหาชน) ซึ่งเป็นบริษัทใหญ่ และการจดจำนองที่ดินของบริษัทฯ
เป็นลำดับสองอีกด้วย ในขณะนี้บริษัทย่อยได้เจรจาขอประนอมหนี้กับธนาคารดังกล่าว
โดยขอขยายเวลาจากเดิมที่กำหนดไว้ 5 ปี ออกไปเป็นเวลาประมาณ 10-15 ปี
เพื่อให้เหมาะสมกับความสามารถในการชำระหนี้ของบริษัทย่อย

นอกจากนั้นแล้ว บริษัทฯ และบริษัทย่อยอาจจะมีความเสี่ยงด้านการให้สินเชื่อ
โดยผู้ตรวจสอบบัญชีได้รายงานไว้ในหมายเหตุประกอบงบการเงินข้อ 18.2
เรื่องความเสี่ยงด้านการให้สินเชื่อว่า
“ความเสี่ยงด้านการให้สินเชื่อเกิดจากการที่คู่สัญญาไม่สามารถหรือไม่ประสงค์จะปฏิบัติตามข้อตกลงที่ให้ไว้กับบริษัทและบริษัทย่อย
บริษัทและบริษัทย่อยมีนโยบายในการป้องกันความเสี่ยงนี้โดยการวิเคราะห์ฐานะทางการเงินของคู่ค้า
จำกัดการอนุมัติวงเงินสินเชื่อ
มูลค่าสูงสุดของความเสี่ยงด้านการให้สินเชื่อคือมูลค่าตามบัญชีของสินทรัพย์ดังกล่าวหักด้วยค่าเผื่อหนี้สงสัยจะสูญตามที่แสดงในงบดุล”

(3) ความเสี่ยงจากสินทรัพย์ประเภทสัตว์เลี้ยง

ธุรกิจของบริษัทฯ มีลักษณะเป็นสวนพักผ่อนหย่อนใจ
โดยมีสวนสัตว์เปิดและการแสดงของสัตว์แสนรู้หลายชนิด ดังนั้น สินทรัพย์ที่สำคัญส่วนหนึ่งของบริษัทฯ
ได้แก่ สัตว์ป่าและสัตว์ที่ใช้ในการแสดง ซึ่งเป็นสินทรัพย์ที่ทำรายได้ให้กับบริษัทฯ
หากมีปัญหาเกี่ยวกับสัตว์ เช่น กรณีที่มีสัตว์ตายเป็นจำนวนมาก เป็นต้น
อาจจะทำให้เกิดความสูญเสียแก่สินทรัพย์และรายได้ของบริษัทฯ

บริษัทฯ ตระหนักดีในเรื่องดังกล่าว จึงจัดให้มีสัตวแพทย์และผู้เชี่ยวชาญเกี่ยวกับสัตว์ชนิดต่างๆ
คอยเลี้ยงดูและดูแลอย่างใกล้ชิด ประกอบกับบริษัทฯ
ได้มีประสบการณ์ในธุรกิจด้านนี้มาเป็นเวลานานถึง 13 ปีแล้ว
จากสถิติที่ผ่านมาปรากฏว่าความเสี่ยงทางด้านนี้มีน้อยมาก

(4) ความเสี่ยงจากการจัดการเทคนิคการแสดง

ในการจัดการแสดงของบริษัทย่อยที่ได้นำเอาเทคนิคพิเศษต่างๆ มาใช้ เช่น เทคนิคของเมจิกอิลลูชั่น
เทคนิคการใช้ดินระเบิดจากพลุ (Pyrotechnic) เทคนิคของระบบ 4 มิติ
และเทคนิคของสเปเชี่ยลเอฟเฟคส์ เป็นต้น เทคนิคเหล่านี้เป็นเทคนิคที่จัดทำขึ้นด้วยเทคโนโลยีชั้นสูง
ต้องอาศัยการติดตั้งโดยผู้เชี่ยวชาญที่ได้ว่าจ้างมาเป็นพิเศษ
ในการควบคุมการทำงานของเทคนิคและระบบต่างๆ ดังกล่าว
จะต้องอาศัยผู้เชี่ยวชาญที่ดูแลเอาใจใส่อย่างใกล้ชิด เพื่อให้การแสดงเป็นไปด้วยความเรียบร้อย
ในระยะเริ่มแรกบริษัทย่อยจึงได้ว่าจ้างผู้เชี่ยวชาญเพื่อควบคุมการทำงานของระบบดังกล่าวและเพื่อทำการฝึกสอน
เจ้าหน้าที่ให้มีความรู้ และความชำนาญที่จะดำเนินการเองต่อไปด้วย